FTREIT โกยรายได้ปี 65 กว่า 3.6 พันล้าน เล็งเพิ่มทุนนำเงินลงทุนเพิ่ม
FTREIT โชว์รายได้ปี 65 โต 7% แตะ 3.6 พันลบ. แจกปันผลทั้งปีรวม 4 ครั้ง คิดเป็น 0.7070 บาทต่อหน่วย เล็งเพิ่มทุนหวังนำเงินมาใช้ลงทุนในทรัพย์สินศักยภาพสูง
FTREIT โชว์รายได้ปี 65 โต 7% แตะ 3.6 พันลบ. แจกปันผลทั้งปีรวม 4 ครั้ง คิดเป็น 0.7070 บาทต่อหน่วย เล็งเพิ่มทุนหวังนำเงินมาใช้ลงทุนในทรัพย์สินศักยภาพสูง
30 ม.ค. 2566

บริษัท เฟรเซอร์ส พร็อพเพอร์ตี้ อินดัสเทรียล รีท แมนเนจเม้นท์ (ประเทศไทย) จำกัด หรือ FIRM ในฐานะผู้จัดการกองทรัสต์ของทรัสต์เพื่อการลงทุนในอสังหาริมทรัพย์และสิทธิการเช่าอสังหาริมทรัพย์เพื่ออุตสาหกรรม เฟรเซอร์ส พร็อพเพอร์ตี้ หรือ FTREIT ได้จัดประชุมสามัญผู้ถือหน่วยทรัสต์ ประจำปี 2566 ผ่านสื่ออิเล็กทรอนิกส์ (E-AGM) เพื่อรายงานผลการดำเนินงานของ FTREIT ปีงบประมาณ 2565 (1 ตุลาคม 2564 – 30 กันยายน 2565) ให้แก่ผู้ถือหน่วยทรัสต์เพื่อพิจารณา
สำหรับผลการดำเนินงานปีงบประมาณ 2565 ของ FTREIT มีรายได้รวม 3,645.0 ล้านบาท เพิ่มขึ้น 6.7% และกำไรจากการลงทุนสุทธิจำนวน 2,518.9 ล้านบาท เพิ่มขึ้น 6.2% เมื่อเทียบกับช่วงเดียวกันของปีก่อน ขณะที่อัตราการเช่าเฉลี่ยของกองทรัสต์สามารถปรับเพิ่มขึ้นจากปีก่อน มาอยู่ที่ 86.4% ทั้งนี้ได้จ่ายเงินปันผลแก่ผู้ถือหน่วยทรัสต์จากการดำเนินงานปี 2565 รวม 4 ครั้ง เป็นจำนวนรวมทั้งสิ้น 0.7070 บาทต่อหน่วย เพิ่มขึ้น 4.9% เมื่อเทียบกับปีก่อน
ขณะเดียวกัน การประชุมผู้ถือหน่วยทรัสต์ในครั้งนี้ยังมีมติอนุมัติการเพิ่มทุนแบบมอบอำนาจทั่วไป (General Mandate) ของ FTREIT โดยออกหน่วยทรัสต์เพิ่มเติมจำนวนไม่เกิน 919,016,114 หน่วย ซึ่งเป็นการขอมติเป็นการทั่วไปเพื่อเพิ่มความคล่องตัวให้สามารถเพิ่มทุนเพื่อนำเงินมาลงทุนในทรัพย์สินศักยภาพสูงเพิ่มเติมหากมีความจำเป็น
โดยปัจจุบันทรัพย์สินภายใต้การบริหารจัดการของ FTREIT ประกอบด้วยอาคารโรงงานและคลังสินค้ารวม 668 ยูนิต บนพื้นที่ให้เช่ารวม 2.13 ล้านตารางเมตร ส่งผลให้ FTREIT เป็นกองทรัสต์อุตสาหกรรมที่มีขนาดพื้นที่ให้เช่าสุทธิใหญ่ที่สุดเป็นอันดับ 1 และมีสัดส่วนพื้นที่ Freehold สูงที่สุดในประเทศไทย ทุกโครงการตั้งอยู่ในทำเลยุทธศาสตร์ด้านอุตสาหกรรมและโลจิสติกส์ของประเทศ ได้แก่ กรุงเทพฯ, สมุทรปราการ, จังหวัดในพื้นที่เขตพัฒนาพิเศษภาคตะวันออก (อีอีซี), พระนครศรีอยุธยา, ปทุมธานี, และ ปราจีนบุรี โดยทรัพย์สินภายใต้การบริหารจัดการมีมูลค่ารวมกว่า 46,319.4 ล้านบาท